## Pravilnik o sadržaju i obliku obrazaca za vođenje popisa o proizvedenim, prodanim, uporabljenim, uništenim ili na drugi način otuđenim količinama eksplozivnih tvari i o načinu izvješćivanja

### NN 2/1996 (10.1.1996.), Pravilnik o sadržaju i obliku obrazaca za vođenje popisa o proizvedenim, prodanim, uporabljenim, uništenim ili na drugi način otuđenim količinama eksplozivnih tvari i o načinu izvješćivanja

# **MINISTARSTVO UNUTARNJIH POSLOVA**

Na temelju članka 13. stavka 3., članka 24. stavka 2.
i članka 40. stavka 2. Zakona o eksplozivnim tvarima za gospodarsku
uporabu ("Narodne novine", broj 12/94.) ministar unutarnjih poslova
donosi

## **PRAVILNIK**

### **O SADRŽAJU I OBLIKU OBRAZACA ZA** **VOÐENJE POPISA O PROIZVEDENIM,** **PRODANIM, UPORABLJENIM, UNIŠTENIM ILI** **NA DRUGI NAČIN OTUÐENIM KOLIČINAMA** **EKSPLOZIVNIH TVARI I O NAČINU IZVJEŠĆIVANJA**

### Članak 1.

1) Ovim Pravilnikom propisuje se sadržaj i oblik obrasca za vođenje
popisa proizvedenih eksplozivnih tvari i način izvješćivanja
o prodanim količinama kod pravnih osoba koje proizvode eksplozivne
tvari, obrasca za vođenje popisa o prodanim količinama eksplozivnih
tvari i način izvješćivanja kod pravnih osoba koje se bave
prometom eksplozivnih tvari i obrasca za vođenje popisa o uprabljenim,
uništenim ili na drugi način otuđenim količinama eksplozivnih
tvari kod pravnih osoba i obrtnika (u daljnjem tekstu: pravne osobe) koje
rabe eksplozivne tvari.

Članak 2.

1) Pravne osobe iz članka 1. ovog Pravilnika obvezne su voditi
listu svih eksplozivnih tvari po vrsti i tipu koje su u obavljanju njihove
djelatnosti bile ili su u njihovom posjedu.

2) Lista eksplozivnih tvari potpisana i ovjerena od odgovorne osobe,
sastavni je dio knjige obrazaca propisanih ovim Pravilnikom.

3) Lista eksplozivnih tvari dopunjuje se svakom novom eksplozivnom tvari
koja ranije nije bila u posjedu ili nije korištena u obavljanju djelatnosti.

Članak 3.

1) Pravne osobe koje se bave proizvodnjom eks-plozivnih tvari obvezne
su voditi popis proizvedenih i prodanih eksplozivnih tvari prema obrascu
1.

2) Pravne osobe koje se bave prometom eksplozivnih tvari obvezne su
voditi popis nabavljenih i prodanih eksplozivnih tvari prema obrascu 2.

3) Pravne osobe koje rabe eksplozivne tvari obvezne su u svojim skladištima
voditi popis eksplozivnih tvari koje su ušle ili izašle iz skladišta prema
obrascu 3.

Članak 4.

1) List obrasca 1, 2 i 3 sastoji se od stranice a i b, koje su međusobno
povezane u jednu knjigu, ukoričenu tvrdim povezom, s označenim
rednim brojevima stranice.

2) List obrasca 1, 2 i 3 jest izmjere 210x297 mm.

3) U slučaju da u stupcu 5. ili 9., odnosno 6. ili 10. obrasca
1, 2 i 3 nema dovoljno mjesta za čitak upis svih početnih
i završnih serijskih brojeva neprekinutog niza od - do ili pojedinačnih
brojeva vanjskog pakovanja, odnosno početnih i završnih serijskih
brojeva u neprekinutom nizu od - do ili pojedinačnih brojeva jediničnog
pakovanja, njihov upis se nastavlja u sljedeći red odgovarajućeg
stupca, s tim da se redovi u ostalim stupcima ne popunjavaju, dok se novi
redni broj upisuje u stupac 1. prvog sljedećeg slobodnog reda kada
se unose novi podaci za drugu vrstu i tip eksplozivne tvari, odnosno novi
unos podataka o eksplozivnim tvarima.

Članak 5.

1) Pravne osobe koje rabe eksplozivne tvari obvezne su osigurati minersku
knjižicu oblika i sadržaja prema obrascu 5 za djelatnike koji neposredno
obavljaju poslove miniranja ili druge radove s eksplozivnim tvarima.

2) Minerska knjižica sastoji se od naslovne strane i 100 stranica za
upis, formata A5, koje se međusobno povezane i ukorićene tvrdim
povezom.

3) Djelatnik na čije ime je izdata minerska knjižica obvezan
ju je čuvati od oštećenja i otuđenja te na zahtijev nadležnog
inspektora dati na uvid.

4) Vlasnik minerske knjižice obvezan je odmah po zaduženju, utrošku
ili vraćanju eksplozivne tvari u skladište uredno i točno
kemijskom olovkom upisati podatke u predviđenu rubriku uz potpis minera
i skladištara.

5) U slučaju pogrešnog upisa ispravak se obavlja precrtavanjem
pogrešno upisane riječi ili broja tako da ostane čitljivo,
a novi upis se unosi iznad precrtanog uz potpis minera i skladištara.

Članak 6.

1) Pravne osobe koje se bave proizvodnjom i prometom eksplozivnih tvari
u svojim skladištima, obvezne su voditi popis eksplozivnih tvari prema
knjizi obrasca 3, s tim da upisuju:

- u gornji dio stupca 7. naziv proizvođača ili pravne osobe
koja se bavi prometom;

- u donji dio stupca 7. broj dostavnice kojom je eksplozivna tvar predana
u skladište kad se radi o proizvođaču ili broj odobrenja za
prijevoz kad se radi o pravnoj osobi koja se bavi prometom;

- u gornji dio stupca 11. prilikom prodaje upisuju se naziv pravne osobe
ili zanatske radnje kojima su prodane eksplozivne tvari za uporabu ili
promet;

- u donji dio stupca 11. broj i datum odobrenja temeljem kojeg je obavljena
prodaja ili broj odobrenja za prijevoz, ako se radi o pravnoj osobi koja
je eksplozivne tvari kupila za daljnju prodaju (promet eksplozivnim tvarima).

Članak 7.

1) Pravne osobe koje se bave proizvodnjom ili prometom eksplozivnih
tvari o svim prodanim količinama eksplozivnih tvari tijekom tjedna
izvješćuju nadležnu policijsku upravu prema sjedištu pravne osobe,
najdalje do prvog radnog dana u narednom tjednu, dostavom popunjenog obrasca
4.

2) Pravne osobe iz stavka 1. ovog članka izvješćuju Ministarstvo
unutarnjih poslova o svim prodanim količinama eksplozivnih tvari
u inozemstvu tijekom tjedna, s tim da u obrascu 4 u naznačenim rubrikama
1\* upisuju: naziv kupca, mjesto i zemlju bez upisa JMB, a rubrika 2\* ne
popunjava se.

3) List obrasca 4 sastoji se od stranice a i b izmjere 210x297 mm

4) Izuzetno Ministarstvo unutarnjih poslova može promijeniti način
izvješćivanja iz stavka 1. i 2. ovog članka.

5) Pravne osobe iz stavka 1. i 2. ovog članka obvezne su sačuvati
po jedan primjerak svakog popunjenog obrasca 4 i sve listove uvezati na
kraju kalendarske godine.

Članak 8.

1) Upis u obrasce 1, 2, 3 i 4 obavlja se tintom ili kemijskom olovkom
odmah nakon promjene stanja količina eksplozivnih tvari.

2) U slučaju pogrešnog upisa ispravak se obavlja precrtavanjem
pogrešno upisane riječi ili broja tako da ostane čitljivo,
a novi se upis unosi iznad precrtanog uz potpis odgovorne osobe.

3) U obrascu 4 ne mogu se obavljati ispravci iz stavka 2. ovog članka.

Članak 9.

1) Pravne osobe koje se bave proizvodnjom ili prometom eksplozivnih
tvari istekom kalendarske godine zaključuju knjige obrazaca 1 i
2 i u roku od 30 dana ih dostavljaju na ovjeru nadležnoj policijskoj upravi
prema sjedištu pravne osobe.

2) Pravne osobe iz članka 1. ovog Pravilnika istekom kalendarske
godine zaključuju knjige obrazaca 3 i u roku od 30 dana ih dostavljaju
na ovjeru nadležnoj policijskoj upravi prema mjestu skladišta.

3) Vođenje popisa za sljedeću godinu započinje na prvoj
sljedećoj slobodnoj stranici knjige.

Članak 10.

1) Pravne osobe iz članka 1. ovog Pravilnika obvezne su dostavnice,
otpremnice, odobrenja, zapisnike i druge dokumente na temelju kojih se
ispunjavaju obrasci čuvati 5 godina.

2) Na dostavnicama i otpremnicama, pored ostalog, mora biti upisano
ime i prezime, JMBG i potpis osoba koje izdaju i preuzimaju eksplozivne
tvari.

3) Otpremnica mora glasiti na imatelja rješenja za nabavu eksplozivnih
tvari, a u nju se upisuju brojevi i datumi odobrenja za prijevoz i rješenja
za nabavu eksplozivnih tvari.

Članak 11.

1) Pravne osobe iz članka 1. ovog Pravilnika obvezne su trajno
čuvati knjige obrazaca, a popis eksplozivnih tvari mogu voditi i
na računalu, ako je osigurana trajnost podataka predviđena za
vođenje datoteka na računalima.

Članak 12.

1) Obrasci propisani ovim Pravilnikom tiskani su uz ovaj Pravilnik i
čine njegov sastavni dio.

Članak 13.

1) Novčanom kaznom u iznosu od 5.000 do 15.000 kuna, kaznit će
se za prekršaj pravna osoba:

1. ako ne vodi listu svih eksplozivnih tvari po vrsti i tipu koje su
bile ili su u njihovom posjedu (članak 2. stavak 1.);

2. ako listu eksplozivnih tvari ne dopunjuje svakom novom eksplozivnom
tvari koja ranije nije bila u posjedu ili nije korištena u obavljanju djelatnosti
(članak 2. stavak 3.);

3. ako ne vodi ili netočno vodi popis o proizvedenim, prodanim
ili uskladištenim eksplozivnim tvarima (članak 3. i članak
6.);

4. ako ne osigura minersku knjižicu djelatniku koji neposredno obavlja
poslove miniranja ili druge radove s eksplozivnim tvarima (članak
5. stavak 1.);

5. ako ne postupi po zahtjevu Ministarstva unutarnjih poslova (članak
7. stavak 4.);

6. ako ne sačuva po jedan primjerak svakog popunjenog obrasca
4 i sve listove ne uveže na kraju kalendarske godine (članak 7.
stavak 5.);

7. ako upis u obrasce ne obavlja tintom ili kemijskom olovkom, odnosno
ako upis ne obavlja nakon promjene stanja eksplozivnih tvari (članak
8. stavak 1.);

8. ako u roku od 30 dana od isteka kalendarske godine ne zaključi
ili ne dostavi na ovjeru nadležnoj policijskoj upravi knjige obrazaca 1
i 2 (članak 9. stavak 1.);

9. ako u roku od 30 dana od isteka kalendarske godine ne zaključi
ili ne dostavi na ovjeru nadležnoj policijskoj upravi knjige obrazaca 3
(članak 9. stavak 2.);

10. ako ne čuva dostavnice, otpremnice, odobrenja, zapisnike
i druge dokumente na temelju kojih se ispunjavaju obrasci 5 godina (članak
10. stavak 1.);

11. ako na dostavnicama i otpremnicama ne upiše podatke o osobama koje
izdaju i preuzimaju eksplozivne tvari (članak 10. stavak 2.);

12. ako trajno ne čuvaju knjige obrazaca (čla-

nak 11.)

2) za prekršaj iz stavka 1. ovog članka kaznit će se novčanom
kaznom u iznosu od 2.000 do 5.000 kuna i odgovorna osoba u pravnoj osobi.

Članak 14.

1) Novčanom kaznom u iznosu od 2.000 do 5.000 kuna, kaznit će
se za prekršaj fizička osoba:

1. ako ne čuva minersku knjižicu od oštećenja i otuđenja
ili je na zahtjev nadležnog inspektora nije dala na uvid (članak
5. stavak 3.);

2. ako odmah po zaduženju, utrošku ili vraćanju eksplozivne tvari
ne upiše ili upiše netočnu količinu ili upis nije obavljen
kemijskom ili sličnom olov-kom koja se ne može izbrisati (člana
5. stavak 4.).

Članak 15.

1) Ovaj Pravilnik stupa na snagu osmog dana od dana objavljivanja u
"Narodnim novinama".

Broj: 5110-01-90-42929/I-1995

Zagreb, 25. rujna 1995.

Ministar

unutarnjih poslova

**Ivan Jarnjak**, v.r.

![](dodatni/365592.gif)

![](dodatni/365593.gif)

![](dodatni/365594.gif)

![](dodatni/365595.gif)

![](dodatni/365596.gif)

Pravilnik, NN 2/1996-48